《赴召试登凤凰台望大江》
明代·吴斌

未登麒麟之秘阁，且上凤凰之高台。凤凰台上极远目，海风飞洒清浮埃。

白日出，青天开，但看万里长江从西来。雪中苍茫自无际，直涌大地高崔嵬。

朝宗势，去不回，万水尽入东南隈。天堑设，皇图恢，龙盘虎踞雄九垓。

金宫宝阙天上开，一人有庆万国来。万国来，咸梯航，天子万寿镇万方。

神基永固同天长，寿与江水俱无疆。高台览德来凤凰。

作者简介：字韫中，休宁人，平阳县主簿。